**รมช.อุตฯ เยี่ยมชมโรงงานรีไซเคิลโลหะมีค่าของญี่ปุ่น เล็งนำมาปรับใช้ในไทย**

ประเทศญี่ปุ่น 20 ตุลาคม 2561 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม ศึกษาดูงานโรงงานบริษัท Matsuda Sangyo จำกัด ซึ่งเป็นบริษัทที่ดำเนินการรีไซเคิลโลหะมีค่าจากกากอุตสาหกรรม โดยมี Mr. Yoshiaki Matsuda ประธานบริษัท Matsuda Sangyo จำกัด ให้การต้อนรับ ในการนี้ นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม และผู้บริหารกระทรวงอุตสาหกรรม เข้าร่วมศึกษาดูงาน ณ กรุงโตเกียว ประเทศญี่ปุ่น

สำหรับการมาเยือนประเทศญี่ปุ่นครั้งนี้ เพื่อศึกษาระบบการจัดการขยะ กากอุตสาหกรรมและกฎหมายของประเทศญี่ปุ่น โดยได้เข้าเยี่ยมชมศึกษาดูงานบริษัท Matsuda Sangyo จำกัด ที่ดำเนินการซื้อขายโลหะมีค่า (Precious Metals) โดยการรวบรวมเศษโลหะที่มีค่าจากกระบวนการผลิต​ที่ใช้เทคโนโลยีขั้นสูง​ นำมาผ่านกระบวนการทางเคมีเพื่อหลอมเป็นทองคำ​ เงินแพลทินัม แพลเลเดียม และโรเดียม นอกจากโลหะมีค่าแล้ว Matsuda ยังได้ดำเนินการจัดหาวัตถุดิบและสารประกอบจากอลูมิเนียม​ โครเมียม​ นิกเกิล การผลิตและขายเคมีภัณฑ์ เครื่องมือวิเคราะห์ทางวิทยาศาสตร์ และเครื่องกรองอากาศ อีกด้วย ทั้งนี้ บริษัทมีสาขาในประเทศต่างๆ อาทิ ไทย สิงคโปร์ ฟิลิปปินส์ จีน มาเลเซีย และเวียดนาม ซึ่งการดูงานครั้งนี้​จะนำผลการศึกษาไปออกแบบนโยบายที่เหมาะสมในการส่งเสริมพัฒนาผู้ประกอบการไทยต่อไป### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน / ภาพข่าว